Geboorte van (s)kattige cheetah-welpies ‘wetenskaplike deurbraak’Die twee welpies is verlede week by die Columbus-dieretuin in die VSA gebore. (Foto: Grahm S. Jones/Columbus-dieretuin) Die geboorte van twee jagluiperdwelpies danksy in vitro-bevrugting by die Columbus-dieretuin in die VSA is as ŉ wetenskaplike deurbraak bestempel. Die dieretuin het met verskeie ander navorsingsinstellings saamgewerk en die welpies se geboorte vorm deel van ŉ breër bewaringsplan. Die welpies se biologiese ma is Kibibi en hulle is Woensdag danksy surrogaat-ma Isabelle (Izzy) gebore. Dieretuinwerkers het die geboorte met behulp van ŉ kamera dopgehou en Izzy, ŉ nuwe ma, versorg haar welpies, ŉ mannetjie en ŉ wyfie, tot dusver baie mooi. (Foto: Grahm S. Jones/Columbus-dieretuin) Die welpies drink aan Izzy en die mannetjie het teen Maandag 480 g geweeg en sy sussie 350 g. “Die twee welpies is dalk klein, maar hulle verteenwoordig ŉ reusedeurbraak met bioloë en dierkundiges wat saamgewerk het om dié wetenskaplike wonder moontlik te maak,” het dr. Randy Junge, adjunkpresident van dieregesondheid by die dieretuin, gesê. (Foto: Grahm S. Jones/Columbus-dieretuin) “Die prestasie verbreed die wetenskaplike kennis wat ons oor jagluiperds, ook bekend as cheetahs, se voortplanting het en kan ŉ belangrike deel vorm van jagluiperds se toekomstige bevolkingsbestuur.” Tydens in vitro-bevrugting, oftewel IVB, word sperm en eiers in ŉ laboratorium bevrug en embrio’s gekweek. Die embrio’s word in die baarmoeder ingeplant, waar dit tot fetusse kan groei. IVB het die afgelope paar jaar ŉ algemene prosedure vir mense en sommige dierspesies geword, maar dit was tot dusver onsuksesvol in groot katte soos leeus en jagluiperds. Jagluiperdwyfies Kibibi en Bella is as skenkers aangewys en Izzy en haar suster Ophelia as moontlike surrogate. Kort voor Kersfees het die dieretuin bevestig dat Izzy dragtig is. Die welpies se pa is Slash, ŉ driejarige jagluiperd van ŉ bewaringsentrum. (Foto: Grahm S. Jones/Columbus-dieretuin) Die Columbus-dieretuin het jare lange ervaring in die versorging van jagluiperds in aanhouding en die span het in middel Januarie begin voorberei vir die welpies se geboorte. Hulle sou in ŉ noodgeval ook ŉ keisersnee kon doen. Izzy het verlede week egter normaal geboorte gegee en die welpies is perdfris. “Die eerste ding wat ons moet doen, is om te bewys dat die tegniek werk. Dan moet ons vaardig daarmee word, sodat ons dit doeltreffend en betroubaar kan gebruik. Met ervaring kan ons later dalk embrio’s vries en na Afrika stuur,” het Junge gesê. (Foto: Grahm S. Jones/Columbus-dieretuin) Die dieretuin sê die deurbraak kan die voortbestaan van jagluiperds in hul natuurlike habitat help verseker. Bioloë probeer al jare lank onsuksesvol om jagluiperds kunsmatig te bevrug as ŉ manier om bevolkingsgetalle ŉ hupstoot te gee en ŉ uiteenlopende genepoel te handhaaf. Volgens die Wêreldbewaringsunie (IUCN) word jagluiperds as “kwesbaar” aangedui en hul getalle daal al hoe meer in Afrika. ŉ Verlies aan natuurlike habitat, konflik met vee- en wildboere, asook onbeheerste toerisme beteken dat jagluiperds tans net 10% van hul geskiedkundige blyplek bewoon. History has been made! In a groundbreaking scientific breakthrough, two cheetah cubs have been born through in vitro fertilization and embryo transfer into a surrogate mother at the Columbus Zoo and Aquarium. ???????? Read more: https://t.co/KvRuAAIR4Q pic.twitter.com/2xtr4Fufm9 — Columbus Zoo (@ColumbusZoo) February 24, 2020